Ferrovia Zena-Casella
A Ferrovia Zena – Casella, ciü conosciüa con o nomme de trenin de Casella a l' è unna linea ferroviaia a scartamento ridotto (1000 millimetri) che a collega Zena con a Valle Scrivia. Da o 1° Zennä 2002 a l' ea stæta gestìa dä Region Liguria, attraverso a societæ Ferrovia Genova Casella s.r.l.; ad Arvï 2010 gh' è subentrou l' AMT.
[Càngia] E origini
I primmi stüddi pe questa linea risalen all' inisio do '900, quande a Società Anonima Ferrovie Elettriche Liguri a progetta unna linea che, raggiunta Casella, a se saieva dovüa diramä finna a Busalla da unna parte e adreitüa a Torriggia dall' atra, pe poi congiunzise con a linea Piaxensa-Bettola. Queste diramasioin no son mai stæte realizzæ. I primmi travaggi partiven in to 1921, con l' impiego de man d' opera costituia in bonna parte da reduci da Primma Guera Mondiale: l' inaugurasion do percorso Zena – Casella a l' è do 1° Settembre 1929. In to frattempo l' ea cangiou a societæ esercente, diventä S.A.C.E.F., oscia Società Anonima Costruzione Esercizio Ferrovie. Problemi finansiaî avieivan poi portou ao subentro da S.T.E.A.L. - Società Trazione Elettrica Appennino Ligure; ä fin di anni '30 anche questa societæ a passa a man ä S.A.G.E.F. - Società Anonima Genovese Esercizi Ferroviari. In to 1949 a ferrovia a passa sotto gestion governativa comisciaiale. In ti anni successivi a UITE a stüdia a poscibilitæ de assume l' esercisio da linea, trasformandola in tranvai extraurbano e collegandola con a rete urbana in Val Besagno: l' ipotesi a no va in porto e a societæ ( antenä dell' attuale AMT ) a no se dimostra ciü interessä.
[Càngia] Percorso
A stasion de partensa a se tröva a Zena in ciassa Manin, a 93 metri s.l.m; quella de arrivo a l' è a 410 metri s.l.m.. A lunghessa da linea a l' è de 25 chilometri: finna ao 1953 a l' ea ciü corta de circa 1 chilometro, e a finiva a Casella Deposito: successivamente a l' è stæta portä a Casella paize. Purtroppo ancun oua i treni in arrivo a Casella Deposito son costreiti a proseguï o viaggio invertindo a marcia . I binari provegninti da Zena e da Casella se affianchen, unindose con un scangio e formando unna specie de Y. A manövra de inverscion de marcia a comporta unna perdita de tempo, motivo pe o quale s' ea parlou de unna modifica de percorso, che gh' è da augurase a se posse vedde realizzä. Atra modifica da quale s' ea parlou in ti anni '80 a l' ea unna diramasion pe servï a zona de Beghæ, ai tempi da costrusion do complesso de edilizia popolare.
[Càngia] Materiale rotabile
I treni in servisio in sce a ferrovia de Casella, essendo stæti in parte accattæ da ferrovie secondaie soppresse, costituiscen una interessante antologia de materiale rotabile. Circola elettromotrici provegninti dae linee Sangritana, Spoleto-Norcia e Ora-Predazzo, oltre naturalmente ao materiale espressamente realizzou pe a Zena-Casella. L' è stæto recentemente ordinou all' Ansaldo-Breda un nöu convoglio articolou.
[Càngia] Stasioin
- Genova P.Manin
- S.Pantaleo
- S.Antonino
- Cappuccio
- Trensasco
- Campi
- Pino
- Torrazza
- Sardorella
- Vicomorasso
- S.Olcese Chiesa
- S.Olcese Tullo
- Busalletta
- Molinetti
- Niusci
- Canova/Crocetta
- Casella Deposito
- Casella Paese
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn vec_Latn cat_Latn srd_Latn bug_Latn tpi_Latn scn_Latn vec_Latn srd_Latn ita_Latn epo_Latn vec_Latn glg_Latn fin_Latn oci_Latn lij_Latn vec_Latn nld_Latn ita_Latn